চিত্তপ্রসাদের শিল্পী ও রাজনৈতিক সত্তা এক কথায় অভিন্ন। গণনাট্য সংঘের প্রতীকটির স্রষ্টাও তিনি। লিনোকাটে করা ‘খরার কবলে কোলাপুর’, ‘বন্যার কবলে,’ ‘বিশ্বশান্তির পক্ষে’ প্রভৃতি ছবি মানুষের প্রতি তাঁর বিশেষ সহমর্মিতার প্রকাশ। মার্কসবাদের দীক্ষা তাঁকে শোষিত শ্রেণির শিল্পী করে তুলেছিল হয়তো; কিন্তু এর মাঝেও তিনি লিনোকাটে করেছেন ‘মা’, ‘মা ও শিশু’, ‘ফসলকাটা’, ‘নিসর্গ’র মতো অসামান্য সব জীবনমুখী ছবি। এক পর্যায়ে দলের সঙ্গে তাঁর সম্পর্ক ভেঙে গেল। তবে যে-আদর্শ নিয়ে তিনি তাঁর ব্যক্তি ও শিল্পীসত্তা গড়েছিলেন তা থেকে সরে আসতে পারলেন না, সম্ভব ছিল না। দলের অনেকেই তাঁর কাছে আসতেন, যোগাযোগ রক্ষা করে চলতেন। সে-কারণেই ক্রশ রোড নামে দলের যে-সাপ্তাহিক পত্রিকাটি ছিল তাতে নিয়মিত ছবি আঁকতেন।